Ndwuma etsitsir a nna tsetseberdo no ɔwɔ Breman Bɛkɔsonye Eguadze, Ahayɛ na kuadwuma. Sɛ obi yɛ onyiahianyi a, orunntum nnyɛ dɛm ndwuma yinom mu kor mpo osiandɛ no mu biara ne yɛ yɛ dzen papaapa. Da n amber soronko bi wɔ hɔa wɔmmfa nnkɔ edwuma. Nkan no nna tɛlɛbihyen nnyi hɔ a odu  ewimbir a, wɔdze gye hɔn enyi. Dɛm ntsi sɛ wofi edwuma ba fie na wonya biribi ka hɔn ano a, wɔgor apatampa dze gye hɔn enyi.
Mbrɛ ɔyɛe a agor no ne dzin bɛyɛɛ apatampa no na merebɛkyerɛ yi. Maame Efua Kwegyirwaa kyerɛ dɛ, ɔsorkurow biara na ne nyimdzee a ɔwɔ wɔ agor yi ho. Dza hɔn so wɔbɛtsee nye dɛ, akataasia bi sii do a nna no ho yɛ dzen arayie. Wɔkyerɛ dɛ nna ɔso, war na no ho so yɛ dzen ara yie. Mbanyin mpo enntum ammbɛn no, osiandɛ nna wosuro no. Mbaa dze, wohu no a, wɔtɔ haban mu. Nna akataasia yi a, wɔfrɛ no Ama yi yɛ obi a nna ɔpɛ ntɔkwaa. Wotuu no fo biara naaso ɔannsesa.
Dza nna ɔyɛ nwanwa wɔ Ama ho nye dɛ, obiara enntum ammpata ntɔkwaa no. Ɔdze obiara a ɔyɛɛ n’adwen dɛ ɔbɛpata no ber a ɔroko no foraa boor ɔno na nyia ɔnye no roko no pasaa. Osian dɛm suban bɔn a nna ɔwɔ no ho ntsi banyan biara annse no pɛ da. Ɔdze no dɛmara dze nyinii a ɔannwar, annwo. Sɛ obi hu dɛ ɔnye obi roko a, onntum nkɔ ho osiandɛ orunntum mpata hɔn. Basia yi ne ndzeyɛɛ bɔn yid ze asodzi brɛɛ Breman Bɛkɔso ɔhen na ne mpanyimfo. Ɔnam iyi do ma wɔhyɛɛ mbra dɛ mma obiara nnko wɔ kurow no mu. Maame Kwegyirwaa kyerɛ dɛ, sɛ eko a, wobedzi wo akaw. Iyi nyinara anntɔ Ama n’aso mu.
Ɔhen no maa wɔbɔɔ dawur dze too ɔmanfo hɔn enyim dɛ, sɛ obi tum pata  Ama wɔ ber a ɔroko ma ogyae a, ɔno wɔbɛkyɛ no adze tsitsir bi. Ɔmanfo hɔn enyi beree osiandɛ nna obiaranya dɛm akyɛdze no a, nkyɛ ɔpɛ. Wɔfaa akwan ahorow pii do dze pataa basia yi ber a ɔroko dɛ nkyɛ obegyaa naaso ne nyinara ennkesi beebiara. Binom toow nsu guu no do. Binom so dze mbaa hwee no ber a nna ɔroko dɛ bi a, obegyaa ko naɔataa hɔn do.
Aberantsɛ bi a wɔfrɛ no Kɔbena Esuon baa afahyɛber bi. Ɔtsee dza nna ɔrokɔ do wɔ kurow no mu. Ɔmaa ɔhen no n’asotsee dɛ, obotum edzi dɛm dwuma no. Ɔhen no ennsusu dɛ dɛm aberantsɛ no botum apata basia no wɔ aber a ɔroko osiandɛ nna obu no abofra. Afei so nna ɔhwɛ mbanyin akɛse, atsentsenenntum annyɛ ho hwee no a, nna onyim dɛ Kɔbena Esuonrunntum nndzi ho dwuma biara. Kɔbena Esuon hyɛɛ ɔhen no dɛ obotum na sɛ oenntum a dza ɔpɛ biara no, ɔmfa nyɛ no. Ɔmamfo yɛɛ krado ara kɛpem da kor bi a obi hun dɛ Ama roko. Wɔkɔbɔɔ aberantsɛ no amandzɛɛ.
Ɔmamfo no twaa hyiaa bea a basia y iroko no hwɛɛ dza aberantsɛ yi bɛyɛ ma basia yi egyaa ko. Aberantsɛ yi kosuoo basia yi n’enufu mu na ɔhyɛɛ ase dɛ orimiamia. Ama nye no peree kakra ara yie. Aberantsɛ yi kɔɔ do miamiaa enufu yi araa kɛpem aber a ɔtsee dɛ basia yi regye ahom dɛ hm! hmm! hmmm! hmmmm! Ahomgye no sesaa yɛ ah! aah! aaah! aaaah!. Dza obiara hunii ara nye dɛ basia yi da famu ma onnhu dza ɔnyɛ noho.
Ɔmamfo goor ayer twaa kurow no mu. Dza nna wɔreka ara nye dɛ, ɔapata ampa oo! Ɔapata ampa oo! Merekasa yi nna aberantsɛ yi da kɔn ho ma ndwom yi dzi n’ekyir kopuee ahemfie. Ɔhen no dze sika a nna no mu yɛ dur ara yie dze maa aberantsɛ no. Ofitsi dɛm mber no sɛ wohyia mu na wɔrogor a, ndwom a wɔtow ara nye ɔapata ampa oo! Nna ɔbɛyɛɛ apatampa.
